Source: https://www.jw.org/fi/uutiset/lakiuutiset/alueittain/ven%C3%A4j%C3%A4/eit-ratkaisu-uskonnonvapaus/
Timestamp: 2017-03-24 02:03:37+00:00
Document Index: 1759180

Matched Legal Cases: ['tuomioistuin ', 'tuomioistuin ', 'tuomioistuin ', 'Tuomioistuin ', 'kko ', 'tuomioistuin ', 'tuomioistuin ']

EIT vahvistaa Jehovan todistajien uskonnonvapauden Venäjällä
Euroopan ihmisoikeustuomioistuin (EIT) teki 26. kesäkuuta 2014 Jehovan todistajille suotuisan ratkaisun, joka vahvisti heidän oikeutensa harjoittaa uskontoaan Venäjän viranomaisten puuttumatta siihen laittomasti. Yksimielisessä tuomiossaan se totesi, että Venäjä rikkoi Euroopan ihmisoikeussopimuksen 5. artiklaa (oikeus vapauteen ja turvallisuuteen) ja 9. artiklaa (ajatuksen-, omantunnon- ja uskonnonvapaus), kun poliisi huhtikuun 12. päivän iltana 2006 teki uskonnolliseen tilaisuuteen laittoman ratsian.
Tuona iltana Jehovan todistajat kokoontuivat kaikkialla maailmassa vuosittaiseen Jeesuksen Kristuksen kuoleman muistojuhlaan. Kaksi Moskovan seurakuntaa oli vuokrannut tätä erikoiskokousta varten eräästä koulusta auditorion, ja sinne odotettiin yli 400:aa läsnäolijaa. Kesken tilaisuuden paikalle saapuivat mellakkapoliisit kymmenellä poliisiautolla ja kahdella minibussilla sekä poliisin erikoisjoukkojen OMONin aseistautunut yksikkö ja kymmeniä muita virkapukuisia poliiseja. He eristivät nopeasti rakennuksen ja keskeyttivät luvatta tuon uskonnollisen tilaisuuden. Käskettyään kaikkien poistua rakennuksesta he tutkivat auditorion, takavarikoivat uskonnollista kirjallisuutta sekä pidättivät 14 miestä ja veivät heidät paikalliselle poliisiasemalle. Kun Jehovan todistajien edustajaksi kutsuttu asianajaja saapui asemalle, poliisi teki hänelle ruumiintarkastuksen, kaatoi hänet maahan, piteli veistä hänen kurkullaan ja uhkasi, että jos hän nostaisi kanteen, siitä koituisi hänen perheelleen ikäviä seurauksia. Lähes neljän tunnin jälkeen pidätetyt vapautettiin ja he saivat palata kotiin.
Oikeusjutun pääkantaja Nikolai Krupko
Nikolai Krupko ja kolme muuta pidätettyä Jehovan todistajaa nostivat viranomaisia vastaan kanteen siitä, että nämä olivat laittomasti häirinneet uskonnollista kokousta ja pidättäneet heidät. Ljublinon piirin tuomioistuin ja Moskovan kaupungin tuomioistuin hylkäsivät kanteen, ja miehet jättivät kesäkuussa 2007 valituksen EIT:lle.
EIT teki 26. kesäkuuta 2014 ratkaisunsa tapauksessa Krupko ja muut vastaan Venäjä. Siinä sanottiin: ”Tuomioistuin on poikkeuksetta katsonut, että silloinkaan, kun julkisesta tapahtumasta ei ole ilmoitettu viranomaisille asianmukaisesti mutta osanottajat eivät ole vaarantaneet yleistä järjestystä, rauhallisen kokoontumisen hajottamista poliisivoimin ei ole voitu pitää ’demokraattisessa yhteiskunnassa välttämättömänä’. – – Tämä päätös soveltuu vielä suuremmalla syyllä tähän tapaukseen, sillä kyseessä ei ollut rauhaton ulkoilmatapahtuma vaan kokoustilassa pidetty arvokas uskonnollinen tilaisuus, jonka ei osoitettu aiheuttavan mitään häiriötä tai vaaraa yleiselle järjestykselle. Vaikka viranomaiset olisivat vilpittömästi uskoneet, että ennakkoilmoituksen puute teki tilaisuudesta laittoman, niin se, että paikalle tuli suuri joukko aseistautuneita mellakkapoliiseja hajottamaan kokouksen ja valituksen tekijät pidätettiin kolmeksi tunniksi, oli suhteetonta yleisen järjestyksen suojelemiseksi.”
Tämä on neljäs ratkaisu, jossa Venäjä tuomitaan Jehovan todistajien oikeuksien loukkaamisesta. Vuonna 2007 EIT katsoi tapauksessa Kuznetsov ja muut vastaan Venäjä, että Venäjä rikkoi Euroopan ihmisoikeussopimusta, kun paikalliset viranomaiset häiritsivät laittomasti kuurojen todistajien kokousta Tšeljabinskissa. Vuonna 2010 EIT teki Venäjälle epäsuotuisan ratkaisun tapauksessa Moskovan Jehovan todistajat vastaan Venäjä, jossa Moskovan syyttäjänvirasto lakkautti laittomasti todistajien Moskovassa käyttämän laillisen yhdistyksen ja kielsi sen toiminnan. Vuonna 2013 tapauksessa Avilkina ja muut vastaan Venäjä EIT katsoi Venäjän loukanneen yksilön perusoikeutta yksityisyyteen, kun luottamuksellisia potilastietoja luovutettiin Pietarin kaupungin syyttäjänviraston määräyksestä.
EIT:n ratkaisut vahvistavat, että yrittäessään tukahduttaa Jehovan todistajien uskonnollisen toiminnan Venäjän viranomaiset ovat loukanneet Venäjän federaation perustuslain ja Euroopan ihmisoikeussopimuksen takaamia oikeuksia.
https://www.jw.org/finder?docid=802014575&wtlocale=FI&srcid=share
mailto:?body=Euroopan ihmisoikeustuomioistuin vahvistaa Jehovan todistajien oikeuden kokoontua Venäjällä%0a%0ahttps%3A%2F%2Fwww.jw.org%2Ffinder%3Fdocid%3D802014575%26wtlocale%3DFI%26srcid=share⊂ject=Euroopan ihmisoikeustuomioistuin vahvistaa Jehovan todistajien oikeuden kokoontua Venäjällä